AZ EURÓPAI PARLAMENT ÉS A TANÁCS 2007/24/EK IRÁNYELVE
(2007. május 23.)
az építési beruházásra irányuló közbeszerzési szerződésekkel kapcsolatos, a szolgáltatásnyújtás szabadságára vonatkozó korlátozások megszüntetéséről és az építési beruházásra irányuló közbeszerzési szerződéseknek képviseleteken vagy fióktelepeken keresztül eljáró ajánlattevők számára történő odaítéléséről szóló 71/304/EGK tanácsi irányelv hatályon kívül helyezéséről
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 47. cikke (2) bekezdésére, valamint 55. és 95. cikkére,
tekintettel a Bizottság javaslatára,
az Európai Gazdasági és Szociális Bizottsággal folytatott konzultációt követően,
a Régiók Bizottságával folytatott konzultációt követően,
a Szerződés 251. cikke szerinti eljárásnak megfelelően (1),
mivel:
(1)
A Tanácshoz, az Európai Parlamenthez, az Európai Gazdasági és Szociális Bizottsághoz, valamint a Régiók Bizottságához intézett, a közösségi vívmányok naprakésszé tételéről és egyszerűsítéséről szóló közleményében a Bizottság bejelentette többek között, hogy a közösségi vívmányokat felül kívánja vizsgálni annak megállapítása céljából, hogy azok egyszerűsíthetőek-e, például az elavult jogi aktusok hatályon kívül helyezése folytán.
(2)
A közbeszerzésre vonatkozó különböző jogi aktusok elfogadása, legutóbb a vízügyi, energiaipari, közlekedési és postai ágazatban működő ajánlatkérők beszerzési eljárásainak összehangolásáról szóló, 2004. március 31-i 2004/17/EK európai parlamenti és tanácsi irányelv (2), valamint az építési beruházásra, az árubeszerzésre és a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 2004. március 31-i 2004/18/EK európai parlamenti és tanácsi irányelv (3), továbbá az Európai Bíróság ítélkezési gyakorlatának változása, nevezetesen a Säger C-76/90. sz. ügyben 1991. július 25-én hozott ítélet (4) tükrében, lehetségessé vált azonos vagy nagyobb védelmi szintet elérni annál, mint amit a 71/304/EGK irányelv (5) biztosít.
(3)
Ezért a közösségi vívmányok egyszerűsítése érdekében - nem érintve a gazdasági szereplők jogait - a 71/304/EGK irányelvet hatályon kívül kell helyezni,
ELFOGADTA EZT AZ IRÁNYELVET:
1. cikk
A 71/304/EGK irányelv hatályát veszti.
2. cikk
Ez az irányelv az Európai Unió Hivatalos Lapjában való kihirdetésének napján lép hatályba.
3. cikk
Ennek az irányelvnek a tagállamok a címzettjei.
Kelt Brüsszelben, 2007. május 23-án.